P9_TA(2021)0132

Täytäntöönpanosäädöksen vastustaminen: jäämien enimmäismäärät tietyissä tuotteissa, mukaan lukien lufenuron

Euroopan parlamentin päätöslauselma 27. huhtikuuta 2021 ehdotuksesta komission asetukseksi Euroopan parlamentin ja neuvoston asetuksen (EY) N:o 396/2005 liitteiden II, III ja IV muuttamisesta siltä osin kuin on kyse aklonifeenin, akrinatriinin, Bacillus pumilus QST 2808:n, klorantraniiliproolin, etirimolin, lufenuronin, pentiopyradin, pikloraamin ja Pseudomonas sp:n kannan DSMZ 13134 jäämien enimmäismääristä tietyissä tuotteissa tai niiden pinnalla (D070113/03 – 2021/2590(RPS))

(2021/C 506/04)

Euroopan parlamentti, joka

— ottaa huomioon ehdotuksen komission asetukseksi Euroopan parlamentin ja neuvoston asetuksen (EY) N:o 396/2005 liitteiden II, III ja IV muuttamisesta siltä osin kuin on kyse aklonifeenin, akrinatriinin, Bacillus pumilus QST 2808:n, klorantraniiliproolin, etirimolin, lufenuronin, pentiopyradin, pikloraamin ja Pseudomonas sp:n kannan DSMZ 13134 jäämien enimmäismääristä tietyissä tuotteissa tai niiden pinnalla (D070113/03,

— ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23. helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 5 artiklan 1 kohdan ja 14 artiklan 1 kohdan a alakohdan,

— ottaa huomioon pysyvän kasvi-, eläin-, elintarvike- ja rehukomitean 4. joulukuuta 2020 antaman lausunnon,

— ottaa huomioon yhteisön politiikan puitteista torjunta-aineiden kestävän käytön aikaansaamiseksi 21. lokakuuta 2009 annetun Euroopan parlamentin ja neuvoston direktiivin 2009/128/EY (2),

— ottaa huomioon Euroopan elintarviketurvallisuusviranomaisen (EFSA) 15. heinäkuuta 2020 antaman perustellun lausunnon, joka julkaistiin 18. elokuuta 2020 (3),

— ottaa huomioon EFSAn 18. marraskuuta 2016 antaman perustellun lausunnon, joka julkaistiin 5. tammikuuta 2017 (4),

— ottaa huomioon EFSAn 30. syyskuuta 2008 antaman perustellun lausunnon, joka julkaistiin 22. kesäkuuta 2009 (5),

— ottaa huomioon menettelystä komissiolle siirrettyä täytäntöönpanovaltaa käytettäessä 28. kesäkuuta 1999 tehdyn neuvoston päätöksen 1999/468/EY 5 a artiklan 3 kohdan b alakohdan (6),

— ottaa huomioon työjärjestyksen 112 artiklan 2 ja 3 kohdan sekä 4 kohdan c alakohdan,

— ottaa huomioon ympäristön, kansanterveyden ja elintarvikkeiden turvallisuuden valiokunnan päätöslauselmaesityksen,

A. ottaa huomioon, että lufenuroni on bentsoyyliurea-torjunta-aine, joka estää kitiinin tuotannon hyönteisissä ja jota käytetään torjunta-aineena ja sienimyrkkynä; ottaa huomioon, että lufenuronia koskevan unionin hyväksynnän voimassaolo päättyi 31. joulukuuta 2019 eikä hyväksynnän uusimista koskevaa hakemusta toimitettu Euroopan parlamentin ja neuvoston asetuksen (EY) N:o 1107/2009 (7) puitteissa; ottaa huomioon, että lufenuronin käyttö unionissa ei ole enää sallittua, mutta sitä viedään maatalouselintarvikkeiden torjunta-aineena; ottaa huomioon, että Saksan ympäristökeskuksen tutkimuksen (8) mukaan lufenuroni täyttää hitaasti hajoavia, biokertyviä ja myrkyllisiä aineita koskevat kriteerit, jotka on vahvistettu Euroopan parlamentin ja neuvoston asetuksen (EY) N:o 1907/2006 liitteessä XIII (9);

B. ottaa huomioon, että Euroopan unionin toiminnasta tehdyn sopimuksen (SEUT) 191 artiklan 2 kohdassa määrätään ennalta varautumisen periaatteesta yhtenä unionin perusperiaatteena;

C. toteaa, että SEUT:n 168 artiklan 1 kohdan mukaan ”kaikkien yhteisön politiikkojen ja toimintojen määrittelyssä ja toteuttamisessa varmistetaan ihmisten terveyden korkeatasoinen suojelu”;

D. ottaa huomioon, että direktiivin 2009/128/EY tarkoituksena on, että torjunta-aineita käytettäisiin unionissa kestävällä tavalla siten, että vähennetään torjunta-aineiden käytöstä ihmisten ja eläinten terveydelle ja ympäristölle aiheutuvia riskejä ja vaikutuksia sekä edistetään vaihtoehtoisten toimintatapojen käyttöä;

E. ottaa huomioon, että YK:n pysyviä orgaanisia yhdisteitä koskevassa Tukholman yleissopimuksessa ja pysyvien orgaanisten yhdisteiden arviointikomitean vuonna 2012 pidetyssä kokouksessa (10) todettiin, että lufenuroni täyttää hyvin todennäköisesti kaikki pysyville orgaanisille yhdisteille asetetut kriteerit;

F. ottaa huomioon, että 20. toukokuuta 2020 annetussa komission tiedonannossa ”Pellolta pöytään -strategia oikeudenmukaista, terveyttä edistävää ja ympäristöä säästävää elintarvikejärjestelmää varten” (11) kannatetaan ”maailmanlaajuista siirtymistä kestäviin maatalouselintarvikejärjestelmiin” paitsi unionissa myös sen rajojen ulkopuolella, ja tähdätään siihen, että otetaan ”huomioon ympäristönäkökohdat, kun arvioidaan pyyntöjä sellaisten aineiden tuonnissa sallittavista enimmäismääristä, joilla ei enää ole hyväksyntää EU:ssa, siten, että samalla noudatetaan WTO:n normeja ja velvoitteita”;

G. ottaa huomioon, että ehdotus komission asetukseksi tehtiin Brasiliassa greippeihin ja sokeriruokoon käytetyn lufenuronin tuonnissa sallittuja enimmäismääriä koskevan hakemuksen johdosta ja että kyseisen hakemuksen mukaan korkeammat jäämien enimmäismäärät ovat tarpeen, jotta vältetään tullien ulkopuoliset kaupan esteet kyseisten viljelykasvien tuonnissa;

H. ottaa huomioon, että ehdotus komission asetukseksi herättää epäilyksiä lufenuronin turvallisuudesta ennalta varautumisen periaatteen perusteella, kun otetaan huomioon lufenuronin vaikutuksia kansanterveyteen ja ympäristöön koskevat tietoaukot;

I. ottaa huomioon, että EFSAn 15. heinäkuuta 2020 antamassa lausunnossa todetaan seuraavaa: Syngenta Crop Protection AG toimitti asetuksen (EY) N:o 396/2005 6 artiklan mukaisesti Portugalin toimivaltaiselle kansalliselle viranomaiselle (arvioiva jäsenvaltio) hakemuksen lufenuroni-tehoaineen tuonnissa sallittavien enimmäismäärien vahvistamiseksi eri viljelykasveissa ja eläinperäisissä tuotteissa lufenuronin Brasiliassa, Chilessä ja Marokossa sallitun käytön perusteella; arvioiva jäsenvaltio laati asetuksen (EY) N:o 396/2005 8 artiklan mukaisesti arviointiraportin, joka toimitettiin komissiolle ja Euroopan elintarviketurvallisuusviranomaiselle (EFSA) 24. toukokuuta 2019; ottaa huomioon, että arvioiva jäsenvaltio ehdotti lufenuronin sallittujen enimmäismäärien nostamista Brasiliasta peräisin olevien greippien osalta (x30) ja sokeriruo’on osalta (x2) ja lisäksi myös lufenuronin sallittujen enimmäismäärien nostamista eläinperäisten hyödykkeiden osalta;

J. ottaa huomioon, että EFSAn 15. heinäkuuta 2020 antaman lausunnon päätelmissä perustellaan lufenuronin sallittujen enimmäismäärien nostamista ainoastaan sillä, että on tarpeen noudattaa normatiivisia arvoja Brasiliassa, eikä niissä oteta huomioon lufenuronin pitkän aikavälin kumulatiivista vaikutusta lisääntymistoksisuuteen, kehitykseen liittyvään neurotoksisuuteen ja sen mahdolliseen immunotoksisuuteen pitkään jatkuneen nauttimisen jälkeen;

1. vastustaa ehdotuksen komission asetukseksi hyväksymistä;

2. katsoo, että ehdotus komission asetukseksi on ristiriidassa asetuksen (EY) N:o 396/2005 tavoitteen ja sisällön kanssa;

3. katsoo, että ehdotus komission asetukseksi ylittää asetuksessa (EY) N:o 396/2005 säädetyn täytäntöönpanovallan; ottaa huomioon, että edellä mainitun asetuksen johdanto-osan 5 kappaleessa todetaan, että jäämien enimmäismäärät olisi vahvistettava mahdollisimman alhaiselle saavutettavissa olevalle tasolle, jotta suojellaan herkkiä ryhmiä kuten lapsia ja sikiöitä;

4. toteaa, että ehdotuksessa komission asetukseksi lufenuronin jäämien enimmäismäärät nousisivat 0,01 mg/kg:sta 0,30 mg/kg:aan greippien osalta ja 0,01 mg/kg:sta 0,02 mg/kg:aan sokeriruo’on osalta;

5. toteaa, että tuoreessa tieteellisessä raportissa todettiin, että lufenuroni voi aiheuttaa rottien maksassa ja munuaisissa teratogeenisia vaikutuksia ja histopatologisia muutoksia, mikä viittaa siihen, että aine voi olla vaarallinen raskaana oleville naisille ja heidän syntymättömille lapsilleen ( 12 )

6. toteaa, että altistuminen hyönteismyrkyille aiheuttaa biokemiallisia muutoksia, myös oksidatiivista stressiä, ja että äitien ympäristöaltistuminen kemiallisille saastuttajille on hiljattain katsottu toiseksi tärkeimmäksi imeväiskuolleisuuden syyksi kehitysmaissa ( 13 )

7. toistaa, että torjunta-aineille altistumisen sukupolvelta toiselle ulottuvia vaikutuksia ei ole tutkittu riittävästi ja että raskausaikana torjunta-aineille altistumisen vaikutuksia ihmisiin tutkitaan harvoin; painottaa, että on yhä enemmän näyttöä toistuvien altistusten osuudesta varhaiskehityksen aikana;

8. ehdottaa, että lufenuronin jäämien enimmäismäärät olisi säilytettävä alhaisimmalla määritysrajalla;

9. katsoo, että päätöstä lufenuronin jäämien enimmäismäärien nostamisesta ei voida pitää perusteltuna, koska ei ole riittävästi näyttöä raskaana oleville naisille ja heidän syntymättömille lapsilleen sekä elintarviketurvallisuudelle aiheutuvan riskin hyväksyttävyydestä;

10. pyytää komissiota peruuttamaan ehdotuksen asetukseksi ja toimittamaan komitealle uuden ehdotuksen ennalta varautumisen periaatetta noudattaen;

11. kehottaa puhemiestä välittämään tämän päätöslauselman neuvostolle ja komissiolle sekä jäsenvaltioiden hallituksille ja parlamenteille.

(1) EUVL L 70, 16.3.2005, s. 1.

(2) EUVL L 309, 24.11.2009, s. 71.

(3) EFSA reasoned opinion on the setting of import tolerances for lufenuron in various commodities of plant and animal origin, EFSA Journal 2020;18(8):6228, https://efsa.onlinelibrary.wiley.com/doi/10.2903/j.efsa.2020.6228

(4) EFSAn perusteltu lausunto asetuksen (EY) N:o 396/2005 12 artiklan mukaisesta lufenuronin jäämien voimassa olevien enimmäismäärien arvioinnista, EFSA Journal 2017;15(1):4652, https://doi.org/10.2903/j.efsa.2016.4652

(5) EFSA scientific report on the conclusion regarding the peer review of the pesticide risk assessment of the active substance lufenuron, EFSA Journal 2009;7(6):189, https://doi.org/10.2903/j.efsa.2009.189r.

(6) EYVL L 184, 17.7.1999, s. 23.

(7) Euroopan parlamentin ja neuvoston asetus (EY) N:o 1107/2009, annettu 21. lokakuuta 2009, kasvinsuojeluaineiden markkinoille saattamisesta sekä neuvoston direktiivien 79/117/ETY ja 91/414/ETY kumoamisesta (EUVL L 309, 24.11.2009, s. 1).

(8) Altenburger, R., Gündel, U., Rotter, S., Vogs, C., Faust, M., Backhaus, T., ”Establishment of a concept for comparative risk assessment of plant protection products with special focus on the risks to the environment”, Text 47/2017, Report No. (UBA-FB) 002256/ENG, https://www.umweltbundesamt.de/sites/default/files/medien/1410/publikationen/2017-06-07_texte_47-2017_umweltrisiken-pflanzenschutzmittel.pdf

(9) Euroopan parlamentin ja neuvoston asetus (EY) N:o 1907/2006, annettu 18. joulukuuta 2006, kemikaalien rekisteröinnistä, arvioinnista, lupamenettelyistä ja rajoituksista (REACH), Euroopan kemikaaliviraston perustamisesta, direktiivin 1999/45/EY muuttamisesta sekä neuvoston asetuksen (ETY) N:o 793/93, komission asetuksen (EY) N:o 1488/94, neuvoston direktiivin 76/769/ETY ja komission direktiivien 91/155/ETY, 93/67/ETY, 93/105/EY ja 2000/21/EY kumoamisesta (EUVL L 396, 30.12.2006, s. 1).

(10) UNEP/POPS/POPRC.8/INF/29.

(11) COM(2020)0381.

(12) Basal, W.T., Rahman T. Ahmed, A., Mahmoud, A.A., Omar, A.R., ”Lufenuron induces reproductive toxicity and genotoxic effects in pregnant albino rats and their fetuses”, Scientific reports, 2020: 10:19544, https://www.ncbi.nlm.nih.gov/pmc/articles/PMC7658361/

(13) Cremonese, C., Freire, C., Machado De Camargo, A., Silva De Lima, J., Koifman, S., Meyer, A., ”Pesticide consumption, central nervous system and cardiovascular congenital malformations in the South and Southeast region of Brazil”, International Journal of Occupational Medicine and Environmental Health. 2014; 27(3), s. 474-86, https://pubmed.ncbi.nlm.nih.gov/24847732/